എ.സി. റോഡ് നവീകരണ വിവാദം പ്രതിഷേധം കടുപ്പിക്കാന് പ്രതിപക്ഷം കൊടിക്കുന്നില് സുരേഷ് എം.പി. ഇന്ന് സ്ഥലം സന്ദര്ശിക്കും പൊതുമരാമത്ത് മന്ത്രി 25ന് എത്തും ആലപ്പുഴ: ആലപ്പുഴ ചങ്ങനാശേരി റോഡ് നവീകരണവുമായി ബന്ധപ്പെട്ട് വിവിധ വിഷയങ്ങളില് വിയോജിപ്പ് പ്രകടിപ്പിച്ച യു.ഡി.എഫ് പ്രതിഷേധം ശക്തമാക്കാനൊരുങ്ങുന്നു. അതേസമയം നിര്മാണത്തില് യാതൊരു പിഴവുകളുമില്ലെന്ന നിലപാടുമായി പൊതുമരാമത്ത് വകുപ്പ് മുന്നോട്ടുപോകുകയാണ്. മന്ത്രി മുഹമ്മദ് റിയാസ് 25ന് നിര്മാണ പ്രവര്ത്തികള് നേരിട്ട് വിലയിരുത്താനെത്തും. നാട്ടുകാര്ക്ക് ഉണ്ടായിരിക്കുന്ന പരാതികള് ചര്ച്ച ചെയ്യുന്നതിനും നിര്മാണത്തിന്റെ വിശദാംശങ്ങള് മനസിലാക്കുന്നതിനും കൊടിക്കുന്നില് സുരേഷ് എം.പി ഇന്ന് രാവിലെ 11.30ന് എ.സി.റോഡ് സന്ദര്ശിക്കുന്നുണ്ട്. വെള്ളപ്പൊക്കക്കാലത്ത് എ.സി റോഡില് ഗതാഗതസ്തംഭനം ഒഴിവാക്കുന്നതിന് സംസ്ഥാന സര്ക്കാര് 600 കോടി രൂപയുടെ നിര്മാണ പ്രവര്ത്തനങ്ങള് കിഫ്ബി ഫണ്ടിലൂടെയാണ് പ്രഖ്യാപിച്ചത്. എന്നാല് നിര്മാണ പ്രവര്ത്തനങ്ങള്ക്കായി വിശദമായ പ്രോജകട് റിപ്പോര്ട്ട് തയാറാക്കിയപ്പോള് കെ.എസ്.റ്റി.പിയുടെ എന്ജിനീയര്മാര് ജനപ്രതിനിധികളുമായോ തദ്ദേശ സ്വയംഭരണ സ്ഥാപനങ്ങളുമായോ ചര്ച്ചകള് നടത്താതെ ഏകപക്ഷീയമായി അവര്ക്കുതോന്നിയ രീതിയില് എസ്റ്റിമേറ്റ് ഉണ്ടാക്കി സര്ക്കാരിന്റെ അനുമതി നേടി നിര്മാണം ആരംഭിക്കുകയാണ് ചെയ്തതെന്ന് കൊടിക്കുന്നില് സുരേഷ് എം.പി പറയുന്നു. റോഡിന്റെ നിര്മാണോദ്ഘാടനത്തിനുപോലും എം.പിയായ തന്നെ പങ്കെടുപ്പിക്കാതെയും വിശദാംശങ്ങള് വെളിപ്പെടുത്താതെയും നിഗൂഢമായിട്ടാണ് ഊരാളുങ്കല് കമ്ബനിയുടെ നേതൃത്വത്തില് പ്രവര്ത്തനം ആരംഭിച്ചതെന്ന് കൊടിക്കുന്നില് സുരേഷ് ആരോപിച്ചു. ഇപ്പോഴത്തെ അശാസ്ത്രീയമായ രീതിയിലുള്ള റോഡ് നിര്മ്മാണം മുന്നോട്ടുപോയാല് വെള്ളപ്പൊക്ക കാലത്ത് എ.സി റോഡിന്റെ ഇരുകരകളിലും താമസിക്കുന്നവര്ക്ക് കൂടുതല് ദുരിതം അനുഭവിക്കേണ്ടി വരുമെന്നും എ.സി കനാല് തുറന്ന് വെള്ളത്തിന്റെ നിര്ഗമനത്തിനുള്ള തടസം നീക്കാതെ എലിവേറ്റഡ് ഹൈവേ നിര്മിക്കുന്നത് പാഴ്വേല മാത്രമായിരിക്കുമെന്നുമാണ് എം.പിയുടെ വാദം. കെ.എസ്.റ്റി.പി സൂപ്രണ്ടിങ് എന്ജിനീയര്, എക്സിക്യൂട്ടീവ് എന്ജിനീയര് ഉള്പ്പടെയുള്ള ഉദ്യോഗസ്ഥരുമായും ഊരാളുങ്കല് കണ്സ്ട്രക്ഷന് കമ്ബനിയുടെ പ്രതിനിധികളുമായും കൂടിക്കാഴ്ച നടത്തി നാട്ടുകാര്ക്കുള്ള എതിര്പ്പുകളും ആശങ്കകളും അറിയിക്കാനാണ് എം.പിയുടെ നീക്കം. ആലപ്പുഴയില്നിന്നും ചങ്ങനാശേരി വഴിയുള്ള എ.സി റോഡ് നാഷണല് ഹൈവേ അതോറിറ്റി ഏറ്റെടുത്ത് ദേശീയ പാതയായി പ്രഖ്യാപിച്ചിരിക്കുകയാണ്. ആലപ്പുഴയില് നിന്നും ചങ്ങനാശേരി വഴി കൊടൈക്കനാലിലേക്കുള്ള റോഡ് നാഷണല് ഹൈവേയായി പ്രഖ്യാപിച്ചതിനാല് ദേശീയപാതാ നിലവാരത്തില് നിര്മിക്കുന്നതിന് വിശദമായ പ്രോജക്ട് റിപ്പോര്ട്ട് തയാറാക്കുകയാണ്. ഇതിനിടയിലാണ് സംസ്ഥാന സര്ക്കാര് നിര്മാണം ആരംഭിച്ചതെന്ന് എം.പി. കുറ്റപ്പെടുത്തുന്നു. അതേസമയം എ.സി.റോഡ് നിര്മാണവുമായി ബന്ധപ്പെട്ട കരാര് വ്യവസ്ഥകളില് വെള്ളം ചേര്ക്കാന് കരാര് കമ്ബനികളെ അനുവദിക്കരുതെന്ന് കേരളാ ഗവ. കോണ്ട്രാകേ്ടഴ്സ് അസോസിയേഷന് ആവശ്യപ്പെട്ടു. ഗതാഗത മാനേജ്മെന്റ് സംബന്ധിച്ച് കെ.എസ്.ടി.പിയുമായി ഉണ്ടാക്കിയ കരാറിലെ വ്യവസ്ഥകള് കരാര് കമ്ബനി നഗ്നമായി ലംഘിച്ചു വരികയായിരുന്നുവെന്നും ആദ്യം പരാതികള് അവഗണിച്ച ജില്ലാ കലക്ടര് ഇപ്പോള് പൊതുജനങ്ങളുടെ കണ്ണില് പൊടിയിടാനുള്ള വിദ്യയാണ് പ്രയോഗിക്കുന്നതെന്നും അസോസിയേഷന് സംസ്ഥാന പ്രസിഡന്റ് വര്ഗീസ് കണ്ണമ്ബള്ളി വിമര്ശിച്ചു. കരാര് വ്യവസ്ഥ പ്രകാരം പ്രവര്ത്തിക്കണമെന്ന് നിര്ദ്ദേശിക്കുന്നിനു പകരം ചെറുവാഹനങ്ങള് കടത്തിവിടണമെന്ന് പറയുന്നത് നിയമ വിരുദ്ധമാണ്. ഫ്ളൈവുഡുകൊണ്ട് നിര്മ്മിച്ച താല്ക്കാലിക പാലം അപകടത്തില് പെട്ടിട്ടും കലക്ടര് നടപടി സ്വീകരിച്ചില്ല. സ്കൂള് വാഹനങ്ങള്, ബസുകള്, സാധാരണ ചരക്കു വാഹനങ്ങള് തുടങ്ങിയവ സുഗമമായി സഞ്ചരിക്കാന് കഴിയുന്ന രീതിയില് താല്ക്കാലിക പാലങ്ങളും ഡീവിയേഷന് റോഡുകളും നിര്മിക്കണമെന്ന വ്യവസ്ഥ പാലിക്കപ്പെടണം. ജില്ലാ കലക്ടര് കര്ശന നടപടി സ്വീകരിക്കുന്നില്ലെങ്കില് ഹൈക്കോടതിയെ സമീപിക്കുമെന്ന് അസോസിയേഷന് മുന്നറിയിപ്പ് നല്കി.